રાજકીય પક્ષો અને નેતાઓના રાજકીય સ્વાર્થને કારણે જ આવા વિવાદો વર્ષો સુધી ચાલ્યા કરે છે. અન્યથા સમજણપૂર્વક રાજ્યના અગ્રણીઓ સાથે મળીને આવા વિવાદોનો ઉકેલ લાવી શકતા હોય છે. તેને માટે અદાલતનો આશ્રય લેવાની જરૂર પડે એ જ આપણી કરુણતા છે. જે રાજ્યમાં નદીનું ઉદ્ગમ સ્થાન હોય એ રાજ્ય નદી પર પોતાનો માલિકી હક્ક સ્થાપિત કરવાનો પ્રયાસ કરે છે. તેના આધારે જ નદીના પાણી પર પહેલો અને સૌથી વધુ હક્ક એ રાજ્યનો હોવાનું પ્રતિપાદિત કરવાનો પ્રયાસ થાય છે. આ દૃષ્ટિકોણ જ પાયામાંથી ભૂલ ભરેલો છે, પરંતુ આ દૃષ્ટિકોણને આધારે જ નેતાઓ લોકોની ઉશ્કેરણી કરતા રહે છે. વ્યાપક રાષ્ટ્રીય હિતના દૃષ્ટિકોણને બદલે સંકુચિત પ્રદેશવાદનો દૃષ્ટિકોણ પ્રભાવી બને છે. રાજકારણીઓ લોકોના જાન-માલના ભોગે પાણીનું રાજકારણ ખેલે છે. તેમને માટે લોકપ્રિયતા મેળવવાનો અને લોકોને આકર્ષિત કરવાનો આ આસાન માર્ગ બની રહે છે.